Rámcové odporúčacie body, ktorými sa na základe platne a účinne uzavretého písomného dodatku k pracovnej zmluve doplní existujúca pracovná zmluva o písomnú dohodu o poskytnutí stabilizačného príspevku

V zmysle ustanovenia § 3v ods. 1 Nariadenia vlády SR č. 131/2022 Z. z. o niektorých opatreniach v oblasti dotácií v pôsobnosti Ministerstva práce, sociálnych vecí a rodiny Slovenskej republiky v čase mimoriadnej situácie, núdzového stavu alebo výnimočného stavu vyhláseného v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny v znení nariadenia vlády Slovenskej republiky č.  290/2025 Z. z.  (ďalej len „nariadenie“) môže MPSVR SR poskytnúť dotáciu na úhradu stabilizačného príspevku poskytnutého zamestnávateľom zamestnancovi, a to na základe písomnej dohody uzatvorenej medzi zamestnávateľom a zamestnancom v rámci pracovného pomeru.

V prípade, ak má zamestnanec, resp. zamestnávateľ záujem o poskytnutie stabilizačného príspevku je potrebné, aby zamestnávateľ a zamestnanec uzavreli písomnú dohodu, a to formou písomného dodatku k existujúcej pracovnej zmluve, ktorý bude uzavretý v súlade s ustanovením § 44 ods. 1 zákona č. 311/2001 Z .z. Zákonník práce v znení neskorších predpisov (ďalej len „ZP“), a to najneskôr do 21. novembra 2025.

V ďalšom texte sú  uvedené rámcové, odporúčacie body znenia jednotlivých zmluvných ustanovení, o ktoré má byť doplnená existujúca pracovná zmluva. V tejto súvislosti si dovoľujeme upozorniť, že je potrebné jednotlivé ustanovenia začleniť do zmluvy a upraviť číslovanie a prípadné odkazy podľa štruktúry predmetnej pracovnej zmluvy.

1.	Zamestnávateľ a zamestnanec sa dohodli, že majú záujem na poskytnutí stabilizačného príspevku zamestnancovi v súlade s ustanoveniam § 3v a nasledujúcich Nariadenia vlády Slovenskej republiky č. 131/2022 Z. z. o niektorých opatreniach v oblasti dotácií v pôsobnosti Ministerstva práce, sociálnych vecí a rodiny Slovenskej republiky v čase mimoriadnej situácie, núdzového stavu alebo výnimočného stavu vyhláseného v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny v znení nariadenia vlády Slovenskej republiky č. 290/2025 Z. z. (ďalej len „nariadenie“), a to za podmienok dohodnutých v nasledujúcich ustanoveniach tejto pracovnej zmluvy. 

2.	Zamestnávateľ sa zaväzuje poskytnúť zamestnancovi stabilizačný príspevok vo výške určenej pre zamestnanca podľa § 3w ods. 3 nariadenia, a to vo výške ... ....eur, slovom.................eur.

3.	Zamestnávateľ sa zaväzuje stabilizačný príspevok vo výške podľa bodu 2 tohto článku vyplatiť zamestnancovi najneskôr v lehote do 60 dní odo dňa nadobudnutia platnosti a účinnosti dodatku č.... k pracovnej zmluve.

4.	Zamestnanec sa zaväzuje zotrvať u zamestnávateľa v pracovnom pomere a vykonávať pracovnú činnosť ...............(uvedie sa druh práce dohodnutý v zmluve, napr. sestra) v rozsahu pracovného času, tak ako sú dohodnuté v tejto pracovnej zmluve ku dňu nadobudnutia platnosti a účinnosti dodatku č. .... k pracovnej zmluve, a to počas doby najmenej 12 po sebe nasledujúcich mesiacov, ak bod 5 tohto článku neustanovuje inak. 

5.	Do doby zotrvania zamestnanca v pracovnom pomere podľa bodu 4 tohto článku sa nezapočítava čas:
a)	ospravedlnenej neprítomnosti v práci z dôvodu prekážky v práci na strane zamestnanca, z dôvodu:
-	dlhodobého uvoľnenia na výkon verejnej funkcie alebo na výkon odborovej funkcie,
-	materskej dovolenky, otcovskej dovolenky a rodičovskej dovolenky,
-	dočasnej pracovnej neschopnosti pre chorobu alebo úraz, karantény, osobného a celodenného ošetrovania chorého člena rodiny podľa osobitného predpisu alebo osobnej a celodennej starostlivosti o fyzickú osobu podľa osobitného predpisu trvajúcej viac ako 45 po sebe nasledujúcich kalendárnych dní,
-	čerpania pracovného voľna na výkon činnosti vykonávanej na základe zmluvy o dobrovoľníckej činnosti alebo čerpania pracovného voľna na žiadosť zamestnanca, ktoré zamestnávateľ nie je povinný poskytnúť, trvajúceho viac ako 10 po sebe nasledujúcich kalendárnych dní,
b)	neospravedlnenej neprítomnosti v práci,
c)	výkonu mimoriadnej služby v období krízovej situácie alebo alternatívnej služby v čase vojny a vojnového stavu,
d)	neprítomnosti v práci z dôvodu výkonu väzby alebo nepodmienečného trestu odňatia slobody,
e)	doba trvania záväzku zamestnanca podľa § 3o ods. 1 písm. a) prvého bodu NV SR č. 524/2022 Z. z. (tento bod bude súčasťou dohody len u zamestnanca, ktorému bol, vyplatený stabilizačný príspevok v roku 2023) 

6.	Pre vylúčenie akýchkoľvek pochybností sa zmluvné strany dohodli, že doba zotrvania zamestnanca v pracovnom pomere u zamestnávateľa podľa bodu 4 tohto článku sa predlžuje o dobu (čas)  trvania skutočností vymedzených v bode 5 písm. a) až e) tohto článku.

7.	V prípade, že zamestnanec nezotrvá v pracovnom pomere na základe tejto pracovnej zmluvy najmenej po dobu podľa bodov 4 a 5 tohto článku, okrem dôvodov uvedených v bode 9, je zamestnanec povinný vrátiť zamestnávateľovi pomernú časť poskytnutého stabilizačného príspevku, a to vo výške a za podmienok uvedených v bode 10 tohto článku.

8.	Zamestnanec je povinný vrátiť pomernú časť stabilizačného príspevku vo výške určenej podľa § 3v ods. 1 písm. a) druhého bodu nariadenia, v prípade:
a)	ak bude na žiadosť zamestnanca zamestnancovi znížený jeho pracovný úväzok pod úväzok dohodnutý  v tejto pracovnej zmluve,
b)	ak bude zamestnanec preradený na inú pracovnú pozíciu ako je dohodnutá v tejto pracovnej zmluve a nejde o dôvod podľa bodu 9 písm. b) tohto článku,
c)	okamžitého skončenia pracovného pomeru zamestnávateľom z dôvodu podľa ustanovenia § 68 ods. 1 Zákonníka práce. 

9.	Zamestnancovi nevznikne povinnosť vrátiť pomernú časť stabilizačného príspevku v prípade, ak:
a) sa pracovný pomer skončil výpoveďou danou zamestnávateľom z dôvodov podľa § 63 ods. 1 písm. a) až c) Zákonníka práce alebo dohodou o skončení pracovného pomeru z tých istých dôvodov,
b) zamestnanec vzhľadom na svoj zdravotný stav podľa lekárskeho posudku dlhodobo stratil spôsobilosť vykonávať pracovnú činnosť, na výkon ktorej sa zaviazal v tomto dodatku k pracovnej zmluve, alebo ju nesmie vykonávať pre chorobu z povolania alebo pre ohrozenie touto chorobou, alebo ak na pracovisku dosiahol najvyššiu prípustnú expozíciu určenú rozhodnutím príslušného orgánu verejného zdravotníctva,
c) zamestnanec okamžite skončil pracovný pomer z dôvodov podľa § 69 Zákonníka práce.

10.	Záväzok zamestnanca podľa bodu 4 tohto článku sa považuje za splnený aj vtedy, ak
a)	došlo k zmene pracovnej činnosti vykonávanej zamestnancom, na výkon ktorej sa zaviazal podľa bodu 4 tohto článku a zamestnanec vykonával pracovnú činnosť podľa § 3w ods. 2 písm. a) nariadenia do konca obdobia trvania záväzku podľa  bodu 4 tohto článku a
b)	pomer pracovného času dohodnutého ku dňu zmeny pracovnej činnosti k ustanovenému týždennému pracovnému času ku dňu zmeny pracovnej činnosti je rovnaký alebo vyšší ako pomer pracovného času dohodnutého ku dňu platnosti Dodatku k pracovnej zmluve k ustanovenému týždennému pracovnému času ku dňu platnosti Dodatku k pracovnej zmluve.

11.	Zamestnanec sa v prípade vzniku jeho povinnosti podľa bodu 7 alebo 8 tohto článku  zaväzuje  uhradiť zamestnávateľovi pomernú časť  poskytnutého stabilizačného príspevku v lehote do.......... dní odo dňa doručenia písomnej výzvy zamestnávateľa na vrátenie pomernej časti poskytnutého stabilizačného príspevku.

12.	Zamestnanec týmto poskytuje súhlas s poskytnutím a  spracúvaním jeho osobných údajov v rozsahu nevyhnutnom na účely poskytnutia, vyplatenia, zúčtovania a kontroly použitia dotácie poskytnutej zo strany Ministerstva práce, sociálnych vecí a rodiny Slovenskej republiky podľa nariadenia zamestnávateľovi  na úhradu stabilizačného príspevku.

13.	Zmluvné strany sa dohodli, že v prípade, ak nedôjde k poskytnutiu dotácie na úhradu stabilizačného príspevku pre zamestnanca žiadateľovi o dotáciu, v súlade s § 3v a nasledujúcich nariadenia, zo strany Ministerstva práce, sociálnych vecí a rodiny Slovenskej republiky, v súlade s nariadením, platnosť a účinnosť dodatku č  .... k pracovnej  zmluve zaniká. 
  
Odporúčaný posledný bod : 

Dodatok k pracovnej zmluve je neoddeliteľnou súčasťou pracovnej zmluvy uzatvorenej medzi zamestnancom a zamestnávateľom a nadobúda platnosť dňom podpisu tohto Dodatku k pracovnej zmluve a účinnosť v nasledujúci kalendárny deň po skončení trvania záväzku zamestnanca podľa § 3o ods. 1 písm. a) prvého bodu NV SR č. 524/2022 Z. z. (tento bod bude súčasťou dohody len u zamestnanca, ktorému bol, vyplatený stabilizačný príspevok v roku 2023) 
 
Dodatok k pracovnej zmluve je neoddeliteľnou súčasťou pracovnej zmluvy uzatvorenej medzi zamestnancom a zamestnávateľom a nadobúda platnosť dňom podpisu tohto Dodatku k pracovnej zmluve (zamestnanci, ktorým nebol poskytnutý stabilizačný príspevok v minulom období)